М О Т И В И
към проекта за допълнение на Наредба № 3 за преместваемите обекти и търговската дейност на територията на община Несебър

Причините, които налагат настоящото допълнение са следните:
	С Решение № 438 от Протокол № 17/30.05.2025 год. на Общински съвет-Несебър е приета Наредба № 3 за преместваемите обекти и търговската дейност на територията на община Несебър, в сила от  01.07.2025 год.
	С така приетата Наредба са отменени Наредба №10 за реда и условията за поставяне и премахване на преместваеми обекти, рекламно-информационни и монументално-декоративни елементи на територията на община Несебър и  Наредба №2 за реда и условията за провеждане на търговска дейност на открито на територията на община Несебър. 
	С новоприетата Наредба Общински съвет – Несебър е приел нови условията и ред за издаване на разрешението за поставяне на обектите, за одобряването и за изискванията към схемата и проектната документация,  нови изисквания за предоставяне на инженерно-техническа част и/или конструктивно становище.
	Част от тях са следните:
Преди предоставяне на терени общинска собственост община Несебър следва да изготви схеми, които да определят пространственото разположение, вида, типа, размерите и предназначението на обекта, да направи искане за проучване (становище) в „Енергоразпределение-Юг“ ЕАД – гр.Пловдив, КЕЦ-Поморие, за един или група преместваеми обекти с конкретни позиции за всеки, като се заявява броят бъдещи абонати и мощността, която  е необходима за захранване на преместваемите обекти с ел.енергия в случай на необходимост.
Съгласно § 2 от наредбата и предвид прогнозната стойност на изработване на схемите същите следва да бъдат възложени по реда на ЗОП.
Тъй като в бюджета на община Несебър за 2025 год. не бяха предвидени суми за тази цел, това следваше да бъде направено през 2026 год. 
За 2026 год. община Несебър не е приела бюджет. Това е така, тъй като бюджета на общините се приема след приемане на държавният бюджет – аргумент от чл. 98 от Закона за публичните финанси. 
Текста на чл. 128, ал. 1 от Закона за публичните финанси забранява   извършването на разходи, натрупването на нови задължения за разходи и/или поемането на ангажименти за разходи, както и започването на програми или проекти, които не са предвидени в годишния бюджет на общината.
По тази причина схемите, определящи визията на община Несебър, за зоните в които ще се извършва търговска дейност върху терени общинска собственост, респективно конкретното разположение, вида на обекта, предназначението, начина на захранване с ел. енергия и/или вода, ако това е необходимо, не може да бъде изготвено от община Несебър за сезон 2026 год. Общоизвестно е, че стопанската дейност на територията на община Несебър е свързана с туризма, като активният туристически сезон, респективно свързаната с него стопанска дейност е в периода месец май – месец октомври.
С предложеният § 19 се цели да не бъде пропуснат сезон 2026 год., като лицата желаещи да извършват стопанска дейност по реда и при условията на Наредба № 3 за преместваемите обекти и търговската дейност на територията на община Несебър ще подготвят необходимата документация изисквана от Наредбата.

Целите, които се преследват:
	С предложеното допълнения се цели до изготвяне на необходимата документация от община Несебър да бъде създаден малко по облекчен ред за извършване на стопанската дейност по реда на  Наредба № 3 за преместваемите обекти и търговската дейност на територията на община Несебър, както и да не бъде пропуснат летният сезон 2026 год., което от своя страна би довело до финансови загуба за община Несебър.	 

Финансовите и други средства, необходими за прилагането на новата уредба:
	С приемане на предлаганото допълнение няма да са необходими допълнителни финансови или други средства от община Несебър.

Очакваните резултати от прилагането, включително финансовите, ако има такива:
	При приемане на предлаганото допълнение, се цели изготвянето на индивидуална документация от заинтересованите лица, до приемане от община Несебър на схеми обективиращи цялостната визия на община Несебър за районите и вида на стопанска дейност на територията на община Несебър извършвана при условията и реда на Наредба № 3 за преместваемите обекти и търговската дейност на територията на община Несебър.
	Основната цел е да може да бъде извършвана стопанска дейност през летният сезон 2026 год., което е свързано и с приходи в общинският бюджет.

Анализ за съответствие с правото на Европейския съюз:
	Предлаганите промени са в съответствие, както с правото на Европейския съюз, така и с нормативни актове от по – висока степен, тъй като предлаганите промени целят по - добра организация в режима на паркиране на територията на община Несебър, в сравнение с приетият вече такъв.

